《和许觉民麈尾筇竹杖》
宋代·郭印

拂秽清尘志自殊，斯文危弱更当扶。
嘉言亹亹手尝御，高步徐徐身与俱。
驱犊几曾遭戏笑，化龙应亦在斯须。
龟毛兔角人人用，莫道吾家此物无。

作者简介：宋成都双流人，字信可，晚号亦乐居士。郭绛子。徽宗政和进士。累任铜梁、仁寿等县令。高宗绍兴十八年，以任永康军通判时牒试避亲、举人不当降一官。终部刺史。与秦桧有庠序旧，绝不与通，家居十八年。性嗜水竹。工诗，与蒲大受、冯时行、何耕道为诗友。有《云溪集》。